**[Propozície a mapa behu Trnavská 13](http://trnavska13.sk/component/k2/item/332-propoz%C3%ADcie-a-mapa-behu-trnavsk%C3%A1-13.html)**

**Beh Trnavská 13 RUN - PROPOZÍCIE BEHU A POVINNOSTI PRETEKÁROV**

( KAŽDÝ REGISTROVANÝ PRETEKÁR MUSÍ SPLNIŤ A DODRŽAŤ PODMIENKY USPORIADATEĽA BEHU TRNAVSKÁ 13)

Termín:   9.6. 2017 (piatok)

**Štart Trnavská 13 RUN je o 19:05  hod.**

Štartové čísla si účastníci registrovaní internetom  vyzdvihnú  9.6.2017, 16:00  – 18:45 hod. na mieste štartu.

**Miesto štartu a cieľa**

Bernolákov sad Trnava (Pamätník Antona Bernoláka)

Popis trate: asfalt  70 %, terén 30 % Trať dlhá 13 km bude vyznačená fáborkami a šípkami, na kritických miestach budú traťoví pomocníci, polícia zabezpečí reguláciu dopravy na križovatkách



**Registrácia**

on-line prihlasovanie do 5.6.2017:

<http://www.prihlasovanie.vysledkovyservis.sk/2017/06/behtt13-prihlaska.php>

<http://www.prihlasovanie.vysledkovyservis.sk/2017/06/behtt13-zoznam.php>

Usporiadateľ akceptuje len registrácie s úhradou štartovného do 5.6.2017.

Na mieste štartu 9.6.2017 od 16:00 do 18:45

(po maximálny  počet účastníkov 550)

Štartovné 5 Eur (platba prevodom na účet), 8 Eur - platba osobne  na mieste

**Spôsob úhrady štartovného poplatku**

(platbou cez internet alebo bankovým prevodom)

s použitím nasledujúcich údajov:

IBAN: SK86 5600 0000 0010 0876 1001

číslo účtu: 1008761001

kód banky: 5600

variabilný symbol: číslo vygenerované systémom

špecifický symbol: 1206

Úhrada štartovného poplatku je nevratná. Zrušenie registrácie alebo nenastúpenie na pretek z akýchkoľvek príčin, ktoré nespôsobil organizátor preteku, nie je dôvodom na vrátenie štartovného. Jediný prípad vrátenia štartovného by bol, pokiaľ by organizátor svojim zavinením zmaril možnosť štartu pretekára, resp. účasti v súťaži.

**V cene štartovného je štartovný balíček a občerstvenie v cieli**

(na trati je občerstvenie na 7.kilometri). Štartovné číslo  /ostáva účastníkovi na pamiatku/

**Vyhodnotenie**

Prví traja v každej kategórii budú ocenení vecnými cenami od usporiadateľa. Ostatní účastníci budú ocenení pamätnou medailou.

**Kategória                      ...rok narodenia**

muži do 40 rokov             ...1978 a mladší

muži od 40 do 50 rokov     ...1977 - 1968

muži 50 a viac rokov          ...1967 a starší

ženy do 40 rokov              ...1978 a mladšie

ženy od 40 do 50 rokov      ...1977 - 1968

ženy 50 a viac rokov           ...1967 a staršie

**Vyhlásenie výsledkov**

V priestore cieľa  po dobehnutí pretekárov v príslušnej kategórii do cieľa.

**Meranie časov**

Organizátor podujatia zabezpečuje meranie časov pomocou čipov, bez elektronického čipu nemôže byť výkon ohodnotený a zapísaný. Výsledky: Zverejní usporiadateľ na podujatí.

www.behame.sk

www.trnavska13.sk

**Podmienky a pravidlá účasti na preteku**

Na trase preteku sú umiestení označení dobrovoľníci, súbežne s pretekom pôjdu cyklisti s označením. Preteká sa podľa pravidiel atletiky a týchto propozícií. Pretekári štartujú na vlastnú zodpovednosť, odporúčame absolvovať lekársku prehliadku. Pretekár by nemal  opustiť vyznačenú trasu s dôrazom na jeho bezpečnosť a pod podmienkou, že si tým neskráti pretekovú vzdialenosť, pričom na trase je pretekár väčšinou pod dohľadom usporiadateľov a dobrovoľníkov. Pretekár predloží pred štartom kartu poistenca niektorej zdravotnej poisťovne, alebo podpisom potvrdí, že má zdravotné poistenie.

**Poistenie a zodpovednosť pretekárov**

Všetci účastníci sú povinní zabezpečiť si individuálne zdravotné poistenie. Organizátor nepreberá zodpovednosť za škody na majetku alebo na zdraví súvisiace s cestou, pobytom a s účasťou pretekárov na podujatí. Každý účastník štartuje na vlastnú zodpovednosť. Každý účastník behu je povinný predložiť pri prezentácii kartičku poistenca, potvrdzujúce zdravotné poistenie  alebo súhlasným podpisom s podmienkami pretekov potvrdí, že zdravotné poistenie kryté niektorou z poisťovní má. V prípade, že pretekár má inak obmedzený zdravotný stav, oznámte to prosím usporiadateľovi pred pretekom. Tieto údaje môžu pomôcť pri prípadnom ošetrení zdravotnou a záchrannou službou. Pred štartom odporúčame vykonať zdravotnú prehliadku.

**Protesty**

Protesty sa musia podať ústne vedúcemu rozhodcovi najneskôr do 30 minút po zverejnení výsledkov. Odvolanie proti rozhodnutiu vedúceho rozhodcu, doložené vkladom vo výške 10 €, sa musí podať jury písomne do 30 minút po oficiálnom oznámení rozhodnutia vedúceho rozhodcu. Organizátor si vyhradzuje právo upraviť a bližšie špecifikovať niektoré údaje uvedené v týchto propozíciách.

 ........................................................................

[**Relax a Trnavská 13 oslávia narodeniny na Piválese. Príde aj sládok z Plzne**](http://trnavska13.sk/component/k2/item/331-relax-a-trnavsk%C3%A1-13-osl%C3%A1via-narodeniny-na-piv%C3%A1lese-pr%C3%ADde-aj-sl%C3%A1dok-z-plzne.html)

**Trnavská 13 a reštaurácia Relax prinášajú podujatie, na ktorom oslávia svoje výročia. Spoločnú reč sme našli aj vďaka zlatistému moku, ktorý je pre obe strany typický. A preto sa narodeninová party bude volať Piváles!**

Krígle nad hlavy môžete všetci s nami pozdvihnúť v sobotu 27. mája práve v Relaxe, ktorý si tento rok pripomína 25 rokov od vzniku.

**Sládok, guláš, DJ, kapela, aj detský program**

Pivo, ktoré čapujú v Relaxe, cestuje do Trnavy stovky kilometrov. Štamgasti si ho z orosených pohárov môžu vychutnať do 24-hodín odvtedy, ako ho vyprevadia vo veľkých tankoch z Plzne. Aj preto bude hlavným hosťom na narodeninovej oslave **plzenský sládok Václav Berka**. Ľuďom porozpráva o prednostiach tohto piva, ukáže, ako ho správne čapovať a bude zároveň hlavným rozhodcom súťaže v čapovaní.

Z programu si však vyberie každý návštevník to svoje. Na deti čaká dobytie **pirátskej pevnosti Boyard**, súťaže a atrakcie, bojovať o víťazstvo sa bude **pri varení guláša** a veselú náladu navodí kapela a DJ, ktorý zahrá najlepšie **oldies hity z diskoték**, ktorými je Relax známy.

**Unikátne tričká začíname predávať v Relaxe**

Návštevníci Piválesu oslávia ešte jedno významné výročie – 20. rokov od vzniku pivného pochodu Trnavská 13. Možno trochu histórie: ako recesiu ho založila partia kamarátov, ktorí vtedy netušili, že pochod sa raz stane kultovou záležitosťou. „Ako slobodní chlapci sme chceli vymyslieť niečo zaujímavé pre Trnavu. Vrátili sme sa z pivného pochodu v Trenčíne a povedali sme si, že naše mesto by si zaslúžilo niečo podobné,“ vysvetľuje predseda Trnavskej 13 Radoslav Filo.

Na prvý ročník pochodu prišlo len zopár ľudí, dnes sa jeho návštevnosť z roka na rok zvyšuje. Minuloročnú Trnavskú 13 si užilo 3343 návštevníkov. Za ten čas sme sa všetci oženili, máme deti, no pochod stále živo funguje a s jeho organizáciou nám pomáhajú aj naše manželky a priatelia. Všetkých nás to stojí viac síl aj času a sami pochod ani nestíhame absolvovať. Aj tak nám to však stojí za to, na pochode sa vždy stretneme s priateľmi, ktorých nevidíme celý rok. A aj preto má pre náš zvláštne čaro.

Návštevníci Piválesu si budú môcť ako prví zakúpiť odev tohtoročnej Trnavskej 13. Pri príležitosti výročia im výnimočne nebudú tričká, ale **unikátna séria polokošieľ** a k tomu aj slamené klobúky.

**Chutné jedlo celý deň**

Spoločná oslava Relaxu a Trnavskej 13 sa začne o 11. hodine a potrvá do polnoci. Počas celého podujatia budú kuchári grilovať rôzne špeciality. Tešíme sa, že vznikne podujatie pre Trnavčanov s dobrým jedlom, pivom a náladou. Jednoducho Piváles...

tím Trnavskej 13

[**Beh Trnavská 13 RUN odštartuje 9.júna**](http://trnavska13.sk/component/k2/item/330-beh-trnavsk%C3%A1-13-run-od%C5%A1tartuje-9j%C3%BAna.html)

Hneď na prvom ročníku organizovaného v rámci Trnavskej 13 sa zúčastnilo 243 bežcov. O rok neskôr ich bolo 206, pretože v deň behu padali teplotné rekordy. Ešte o siedmej podvečer namerali organizátori 36 stupňov Celzia. Padne tento rok rekord aj v tomto smere, keďže Trnava zažíva bežeckú revolúciu? Podporte náš jedinečný trnavský beh.

Začíname v Promenáde. Registrácia bude elektronická ale aj na mieste (v piatok 9.6. od 17:00).

Popis trate a link na elektronickú registráciu dodáme v priebehu najbližších dní.

...............................................

[**Trnavská 13 sa chystá na jubileum. Oslavuje 20 rokov**](http://trnavska13.sk/component/k2/item/329-trnavsk%C3%A1-13-sa-chyst%C3%A1-na-jubileum-oslavuje-20-rokov.html)

**Zdravíme všetkých priaznivcov Trnavskej 13. Čo chystáme na okrúhly 20.ročník?**

Aktuálne makáme na tom, aby 20.ročník dopadol čo najlepšie. Začnime teda po poriadku, aké novinky máme:

**Novinka č.1 – Promenáda je super**

Dôležitá zmena je miesta konania. Po úspešných ročníkoch na Slávii a minuloročnom Amfiku sme tentokrát vybrali Promenádu, a to z viacerých dôvodov:

- ide o veľmi populárne miesto, ktoré každý pozná, v podstate v centre mesta

- organizujú sa tu rôzne kultúrne udalosti, tak sme tam pridali ďalšiu

- poznáme ju veľmi dobre, organizujeme tam už vždy v auguste Slávnosti piva, poznáme tam každý strom

 **Novinka č.2 – hudobný program je zadarmo**

Celý hudobný program bude oba dni ZADARMO. Vďaka sponzorom a podporovateľom. V piatok začína o 19:30, hneď po odštartovaní behu Trnavská 13 RUN a trvá do 23:00 a v sobotu budeme mať kapely už skoré poobedie až do 23:00. Čakajú nás chuťovečky, tradičné a originálne kapely a skvelá sobotňajšia rocková odpalovačka.

 **Novinka č.3 – už nie obyčajné tričká**

Tento rok sme pripravili špeciálnu edíciu „tričiek“ k 20.ročníku fungovania Trnavskej 13. Prezradíme, že to nebudú tradičné tričká, ale polokošele v krásnej trnavskej farbe. Polokošele preto, lebo chceme zvýrazniť jubileum, ktoré si spolu s vami chceme poriadne užiť. Tričká prídu na prelome apríla a mája, pôjdu na dračku, kto nemá túto edíciu, toho do podnikov snáď ani nepustia :)

 **Novinka č.4 – súťaž s fotkami**

Chceme, aby to bola udalosť pre všetkých podporovateľov Trnavskej 13, Trnavčanov a návštevníkov za posledných 20 rokov. Na našej facebookovej stránke budeme uverejňovať postupne fotky zo všetkých ročníkov Trnavskej 13. Ak ste naši fandovia, zapojte sa do súťaže o 3 tričká a špeciálnu cenu Trnavskej 13.

Súťaž je jednoduchá – zverejnite fotku z ktoréhokoľvek ročníka Trnavskej 13 na našom [facebooku](https://www.facebook.com/trnavska13/) v udalosti Trnavská 13 a získajte pre ňu najviac hlasov. Prví traja získajú tričko Trnavskej 13 a špeciálnu cenu získa fotka, ktorá sa bude najviac páčiť organizátorom Trnavskej 13.

 **Novinka č.5 – celodenné i večerné premietanie**

Večerné či nočné premietanie sa nám v minulosti osvedčilo. Či už to boli zápasy Majstrovstiev sveta 2014, Majstrovstiev Európy 2016 (plný Amfik) alebo poznávanie uličiek starej Trnavy (Slávnosti piva) spojené s premietaním na hradbách, ktoré sme robili ako prví v Trnave, všetko sa stretlo s veľkým úspechom.

Tentokrát chceme zavolať na 20.ročník všetkých priaznivcov a pozrieť sa na posledných 20 rokov inak. Počas celého dňa budeme hovoriť zaujímavosti o jednotlivých ročníkoch, ukážeme tričká, ktoré vtedy boli na pochode, pozrieme si zábery, ktoré ste možno ešte nevideli. Určite sa na nich nájdete. A k tomu kopec súťaží a zábavy.

Postupne budeme pridávať ďalšie infošky, sledujte facebook i web a vidíme sa 9-10.júna NAJNESKÔR!!!

 *tím Trnavská 13*

**Aktivity**

* + Festival Trnavská 13
	+ Pivno-turistický pochod
	+ Celodenný program pre rodiny
	+ Trnavská 13 RUN
	+ Súťaž mladých kapiel
	+ Aplikácia TT13 pre Android
	+ Dobrovoľníci na Festivale

**Fotogaléria**













*

**Videogaléria**

|  |
| --- |
| Trnavská 13 |